钦定古今图书集成/理学汇编/学行典/第172卷 > 丁玑
## 钦定古今图书集成/理学汇编/学行典/第172卷 > 丁玑

按《名山藏儒林记》：“丁玑，字玉夫，镇江人。少而凝静，慨
然有求道之志。年二十二成进士，授中书舍人。陈献
章至京师，玑日接其讲论，久而叹服，益自刻励。成化
二十年除夜，星殒。其明年元日，星昼殒有声。玑应诏
上封事，极论治道本末，时政得失，反复数千言。大要
以正心为根本，教东宫，振纪纲，正风俗，慎用人，重名”
器，苏民困，理财用，饬兵备，为急务。后判广信，广信有
人以私隙诬邻民为盗，断其舌而污辱其妻女，邻毙
狱中。玑宿驿舍，梦若声冤者，诘旦，果得诉者，一讯而
服。同官有坐事，玑为曲处。同官乞为改印易牒，玑不
从，曰：“某平生惟办此一片心事，君果谁欺耶？”以父丧
去，即家授兴国知州，旋丁母丧。既阕，倪岳为吏部尚
书，复即家起为南仪制郎中，寻迁广东按察提学副
使。玑德器充完，涵养深粹，信古任道，崇正辟邪。居丧
悉遵古礼，哀毁骨立。伯叔不分财，而身无完衣。子女
逾期，无力可嫁娶。其为政以风化为先，教人以身心
为本。四方从学，屦满户外。岁馀，入京补官。山水暴涨，
在舟中度不免衣冠端坐，与其一家十一人俱死，仅
遗一子。时论惜之。林俊曰：“玑于圣学，已造疆畛，天假
之年，吴澄、许衡不足多也。桑枢蓬户，环堵萧然，弦歌
屡空，不知于古人何如耳。”